Majandus- ja Kommunikatsiooniministeerium Teie 24.10.2025

[Triinu.Sillamaa@mkm.ee](mailto:Triinu.Sillamaa@mkm.ee)

[info@mkm.ee](mailto:info@mkm.ee) Meie 29.10.2025 nr 4/195

**Arvamuse esitamine alkoholiseaduse ja teiste**

**seaduste muutmise seaduse eelnõu täiendusettepanekute kohta**

Lugupeetud Erkki Keldo!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust alkoholiseaduse ja teiste seaduste muutmise seaduse eelnõu täiendusettepanekute kohta. Oleme plaanitavate eelnõu täiendustega tutvunud ning Kaubanduskoda ei toeta eelnõu § 1 p 10 täiendusettepanekut, mille kohaselt lisandub e-kaubanduses alkoholi tellimisel lisakontrollikiht. E-poest alkoholi ostes peab ostja enne tellimuse tegemist tuvastama vanuse e-identimise kaudu (ID-kaart, Mobiil-ID, Smart-ID). Järgnevalt selgitame, miks Kaubanduskoda plaanitavat muudatust ei toeta:

1. **Vastuolu eelnõu eesmärgiga ning hea õigusloomega**

Kaubanduskoda toetab eelnõu algset eesmärki vähendada bürokraatiat ja lihtsustada ettevõtjate halduskoormust. Samas tekitab küsimusi plaan täiendada eelnõud uue punktiga (eelnõu § 1 p 10), mis hoopis suurendaks ettevõtete koormust.

Kaubanduskoja hinnangul ei ole aktsepteeritav, et eelnõu, mille eesmärk on vähendada bürokraatiat, täiendatakse punktidega, mis hoopis suurendavad bürokraatiat. Selline muudatus ei ole kooskõlas eelnõu algse eesmärgiga ega vasta hea õigusloome tavadele. Meie hinnangul vajab see ettepanek tavapärast seadusloome protsessi, sh põhjalikku mõjuanalüüsi ja avalikku arutelu. Seetõttu leiame, et uue nõude käsitlemine tuleks viia läbi teise eelnõu raamesse, kus seda saaks adekvaatselt hinnata ja kaaluda alternatiive.

1. **Vähendab Eesti e-poodide konkurentsivõimet**

Uus nõue peaks põhimõtteliselt olema rakendatav ka ilma Eesti isikukoodi või ID-kaardita, kuna Eestis elab palju teistest riikidest pärit inimesi/kliente, kellel pole Eesti isikukoodi ega ID-kaarti. Lisaks tellivad Eesti kliendid alkoholi sisaldavaid kaupu ka teistest ELi riikidest (näiteks Hispaania, Itaalia, Saksamaa veebipoed). Kuna teistel ELi riikidel puudub taoline isiku- ja vanuse tuvastamise nõue, seab plaanitav kohustuslik nõue Eesti e-poed ja kaupmehed ebavõrdsesse olukorda teiste ELi e-poodidega võrreldes. Selline nõue halvendab Eesti veebikaupluste konkurentsivõimet ning võib viia tellimuste vähenemiseni.

1. **Kulude kasv**

Lisakontrollikiht e-kaubanduses alkoholi tellimisel toob keskmise e-poe jaoks olulise lisakulu: esmase arenduse maksumus on hinnanguliselt ca 5000 eurot ning lisanduvad jooksvad kulud. See suurendab ettevõtjate kulukoormust ja vajab enne põhjalikku mõjuanalüüsi.

**Kaubanduskoja ettepanek:**

**Kaubanduskoda ei toeta eelnõu täiendusettepanekut, mis on sätestatud eelnõu § 1 p-s 10. Palume antud sätet eelnõusse mitte lisada. Palume ettepaneku suhtes viia läbi tavapärane seadusloome protsessi, sh põhjalikku mõjuanalüüsi ja avalikku arutelu.**

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto

[Ireen.tarto@koda.ee](mailto:Ireen.tarto@koda.ee)